אמין יונס

אמין יונס (בגרמנית: Amin Younes; נולד ב-6 באוגוסט 1993 בדיסלדורף שבגרמניה) הוא כדורגלן גרמני המשחק בעמדת קשר הכנף בקבוצת שאלקה 04 מהבונדסליגה השנייה. ליונס 8 הופעות ושני שערים במדי נבחרת גרמניה. יונס נולד בדיסלדורף שבגרמניה לאב לבנוני ולאם גרמניה. בשנת 1997 החל יונס לשחק במחלקת הנוער של SG אונטרט, בה שיחק עד לשנת 2000, עת עבר למחלקת הנוער של בורוסיה מנשנגלדבך. הוא שיחק במחלקת הנוער של המועדון עד לשנת 2011, בה החל לשחק בבורוסיה מנשנגלדבך II, קבוצת המילואים של המועדון. ב-1 באפריל 2012 ערך יונס את הופעת הבכורה שלו בקבוצה הראשונה של המועדון, כשנכנס כמחליף בדקה ה-84 בהפסד 1–2 להנובר 96 במסגרת המחזור ה-28 בבונדסליגה. ב-24 בפברואר 2013 הבקיע יונס את שערו היחיד במועדון, שער בדקה ה-67 בתיקו 1-1 נגד בורוסיה דורטמונד במסגרת המחזור ה-23 בליגה. בסך הכל ערך יונס 26 הופעות ליגה במועדון. לקראת עונת 2014/2015 הושאל יונס למשך עונה אחת לקייזרסלאוטרן מהבונדסליגה השנייה. ב-24 באוגוסט 2014 הוא ערך את הופעת הבכורה שלו במועדון, כשנכנס כמחליף בדקה ה-76 בניצחון 1–2 על איינטרכט בראונשווייג במסגרת המחזור השלישי בליגה. ב-17 באוקטובר הוא הבקיע את שער הבכורה שלו במועדון, שער בדקה ה-77 בתיקו 1-1 נגד פ.צ היידנהיים במסגרת המחזור העשירי בליגה. בסך הכל ערך יונס 14 הופעות ליגה במועדון, בהן הבקיע שני שערים. ב-16 ביולי 2015 חתם יונס על חוזה לשלוש שנים באייאקס מליגת העל ההולנדית, עם אפשרות לעונה נוספת. ב-26 בספטמבר ערך יונס את הופעת הבכורה שלו במועדון, כששיחק 72 דקות בניצחון 0–2 על חרוניגן במסגרת המחזור השביעי בליגה. ב-4 באוקטובר הוא הבקיע את שער הבכורה שלו במועדון, שער בדקה העשירית בהפסד 1–2 לפ.ס.וו. איינדהובן במסגרת המחזור השמיני בליגה. בעונתו הראשונה במועדון ערך יונס 27 הופעות ליגה והבקיע שמונה שערים, ובעונתו השנייה הוסיף 29 הופעות ליגה ושלושה שערים, וכן העפלה לגמר הליגה האירופית 2017, בו נוצחה אייאקס 0–2 על ידי מנצ'סטר יונייטד. בקיץ 2018 נרכש יונס על ידי נאפולי, וביקש את החולצה מספר 34, שזהו מספרו של חברו לאייאקס, עבדאלחאק נורי, שהתמוטט במהלך משחק ונאלץ לפרוש מכדורגל לאחר שסבל מהפרעת קצב לב ונגרם לו נזק מוחי. בדצמבר 2018 ערך יונס את הבכורה שלו בנאפולי, בניצחון הליגה 0–4 על פרוזינונה. את שערו הראשון הבקיע יונס בניצחון 2–4 על אודינזה במרץ 2019. יונס לא השתלב היטב בנאפולי, ובשתי עונות בקבוצה ערך 21 הופעות ליגה בלבד. באוקטובר 2020 הודיעה איינטרכט פרנקפורט כי יונס עובר אליה בהשאלה לשתי עונות, עם אופציה לרכישה בעונת 2020/21 ערך יונס 26 הופעות ליגה והבקיע בהן 3 שערים, וסייע לפרנקפורט לסיים במקום החמישי בבונדסליגה. בינואר 2022 הסתיימה ההשאלה בהסכמה משותפת של איינטרכט פרנקפורט, נאפולי ויונס, לאחר שלא ערך אף הופעה בעונת 2021/22 במדי פרנקפורט. בינואר 2022 הצטרף יונס לאל-איתיפאק מליגת העל הסעודית, שם חתם על חוזה עד 2024. עם זאת, בקיץ 2022 הושאל יונס לשנה לאוטרכט מליגת העל ההולנדית. בעונת 2022/23 ערך יונס 10 הופעות במדי אוטרכט, וחזר בסיומה לאל-איתיפאק, אך חוזהו במועדון הותר בהסכמה משותפת. בקיץ 2024 חתם יונס בשאלקה 04 מהבונדסליגה השנייה על חוזה לשנתיים, לאחר ששנה שלמה לא שיחק כדורגל. יונס ערך 18 הופעות והבקיע שלושה שערים במדי נבחרת גרמניה בכדורגל עד גיל 21. ב-17 במאי 2017 זומן יונס לראשונה לסגל נבחרת גרמניה על ידי המאמן יואכים לב לקראת טורניר גביע הקונפדרציות 2017. ב-7 ביוני 2017 ערך יונס את הופעת הבכורה שלו בנבחרת גרמניה בתיקו 1-1 מול נבחרת דנמרק במשחק ידידות, כאשר החליף בדקה ה-66 את מתיאס גינטר. את שערו הראשון במדים הלאומיים הבקיע יונס שלושה ימים מאוחר יותר, בניצחון 0–7 על נבחרת סן מרינו במסגרת מוקדמות מונדיאל 2018. הופעתו האחרונה של יונס במדי נבחרת גרמניה התקיימה בשנת 2021. מדיה וקבצים בנושא אמין יונס בוויקישיתוף אמין יונס, ברשת החברתית אקס (טוויטר) אמין יונס, ברשת החברתית אינסטגרם אמין יונס, באתר Transfermarkt אמין יונס, באתר Fussballdaten.de (בגרמנית) אמין יונס, באתר Soccerway אמין יונס, באתר WorldFootball.net אמין יונס, באתר National Football Teams אמין יונס, באתר FootballDatabase.eu AMIN YOUNES WIRD EIN ROTER TEUFEL באתר הרשמי של קייזרסלאוטרן, 24 באוגוסט 2014 (בגרמנית) Ajax contracteert Amin Younes באתר הרשמי של אייאקס, 16 ביולי 2015 (בהולנדית) Confed Cup: Löw nominiert Plattenhardt und Wagner באתר Kicker, ‏ 17 במאי 2017 (בגרמנית)